עשה זאת בעצמך: קח סכין ועשה בגופך ניתוחים
כשאין ברירה, אז אין ברירה. הסיפורים הבלתי ייאמנים של האנשים שנאלצו לבצע בעצמם ניתוח בגופם. מספיק צפיות ב"אנטומיה של גריי" מסמיך אותנו לתואר כלשהו, לא? אז זהו, שלא
עדן יואל | היקס | פורסם 04/08/16 16:08
הגוף האנושי הוא מכונה מופלאה ומורכבת, וככזו, אנחנו מתייחסים אליו בדרך כלל בזהירות וברגישות, ונותנים אך ורק לאנשי מקצוע מוסמכים לטפל ולגעת בנו. זה נכון שבעתיים כשמדובר בהליכים רפואיים פולשניים - מילים כמו "מומחית מספר אחת בארץ" או "ראש מחלקה" הן מילות התואר שהיינו רוצים לשמוע על מי שהולך לחתוך לנו את הבשר או ליישר לנו את השיניים. אבל מה קורה בשטח, בתנאים לא-תנאים, כשנזקקים פתאום לניתוח חירום? ומה קורה כשמי שמעולם לא רכשו הסמכה רפואית מחליטים שזה דווקא לגיטימי לנתח את עצמם, לפעמים עם ציוד שאפשר לקנות בכל סניף "הום סנטר"? אלה הם האנשים שלא רצו (או לא יכלו) לקבוע תור לעוד חצי שנה, והחליטו לנתח כאן ועכשיו, ובאופן עצמאי לחלוטין.
ג'יימס פרנקו ב-127 שעות | צילום: כל תמונה אחרי המקף
1. שם: ארון רלסטון, ניתוח: קטיעת זרוע
רלסטון הוא כנראה הסלב הכי גדול בתחום הניתוחים העצמיים. זאת בעיקר הודות לסרט "127 שעות" משנת 2010, בכיכובו של ג'יימס פרנקו ובבימויו של זוכה האוסקר דני בויל. בשנת 2003, החליט רלסטון לעזוב את לימודיו ואת עבודתו, ויצא למסע טיפוס הרים, במטרה לכבוש את הפסגות הגבוהות ביותר ברכס הרי הרוקי. במהלך טיפוס סולו באחד הקניונים, התמוטט על המטייל סלע גדול, שמחץ ולכד תחתיו את זרועו הימנית של רלסטון.
מהפוטג' של רלסטון, לפני הקטיעה | צילום: כל תמונה אחרי המקף
הוא ניסה להיחלץ, אולם השעות נקפו, ולאחר זמן מה הוא הבין שלא ניתן יהיה לחלץ את הזרוע, שכבר אבדה בה כל תחושה. רלסטון קטע את זרועו בחצי הדרך מהמרפק לשורד כף היד באמצעות אולר רב תכליתי, כזה שניתן לקנות בכל חנות לציוד למטיילים, ושהשימוש המסעיר ביותר שרוב האנשים עושים בו הוא פתיחת קופסת שימורים. הוא הצליח לטפס החוצה מהנקיק כשהוא תשוש ומיובש. כיום הוא מרצה למוטיבציה, וחזר, אלא מה, לטייל ולטפס על הרים.
רלסטון והיד הקטועה | צילום: כל תמונה אחרי המקף
2. שם: דווין וויליאמס, ניתוח: הסרת גידול בראש
לאמריקאים יש הכל, כולל ערוץ שלם שמוקדש לפרקים של שעשועונים ישנים, אבל אין להם ביטוח בריאות. לכו תבינו סדרי עדיפויות. כשדווין וויליאמס, תושב פלורידה שמתפרנס מגיזום עצים, הבין שהניתוח להסרת הגידול ממצחו (הגידול היה תוצאה של תאונה שקרתה לו לפני שנים) יעלה לו 5,000 דולר, הוא החליט לנתח את עצמו בעצמו. כיוון שהשנה היתה כבר 2010, הוא ידע ששום מעשה לא התרחש בלי שתועד והועלה לאינטרנט, לכן הוא צילם את ההליך כולו והעלה את הסרטון ליוטיוב, כדי שגם אחרים יוכלו לראות ולהתחלחל. הסרטון הוסר מהחשבון של וויליאמס בטענה שהוא גרפי מדי, אולם ניתן למצוא גרסאות שלו בחשבונות אחרים. בראיון לטלוויזיה המקומית, אמר וויליאמס: "תמיד ידעתי לעבוד… כשאני מחליט לעשות משהו - אני עושה אותו". על הכאב הכרוך בניתוח ללא הרדמה אמר: "הצלחתי להתעלם ממנו".
הסרטון הנוראי, הצפייה על אחריותכם בלבד:
3. שם: אמנדה פילדינג, ניתוח: חירור גולגולת
פילדינג, בת למשפחת אצולה בריטית (ואין לנו ספק שהיא האורחת הכי צבעונית שיכולה להיות לוויליאם וקייט), היא אמנית, קולנוענית ואקטיביסטית להרחבת השימוש המבוקר והמפוקח בסמים. ב-1998 היא החליטה לבצע בעצמה ניתוח חירור גולגולת (טרפנציה), הליך כירורגי בו קודחים חורים בגולגולת, לרוב על מנת לנקז נוזלים שהצטברו, או על מנת להקל על דימומים פנימיים. בתרבויות קדומות, האמינו גם כי באמצעות טרפנציה ניתן לשחרר אדם מדיבוק או רוח רעה שנכנסה בו. אולם פילדינג חוררה את גולגולתה שלה מטעמים פחות דחופים.
פילדינג ותוכי | צילום: כל תמונה אחרי המקף
לטענתה, היא סבלה מעייפות כרונית, והאמינה גם שבאמצעות הטרפנציה היא תוכל להרחיב את תודעתה ולחזור למעין מצב ילדותי, כיוון שגופה יחשוב שעצמות הגולגולת שלה מעולם לא נסגרו. את החור היא קדחה בעצמה, כאמור, באמצעות מקדחה שהופעלה על ידי דוושות. לאחר מכן, כך סיפרה בראיון, היא אכלה סטייק כדי להחזיר לעצמה את הברזל שאיבדה בדימום, והלכה למסיבה. וכאילו לא די בחור בראש שעשתה לעצמה, היא תיעדה את הניתוח במצלמת וידאו וערכה ממנו וידאו-ארט, אותו היא מקרינה באירועים מיוחדים בלבד.
4. שם: ג'רי נילסן, ניתוח: ביופסיית חתך
את יודעת שהגעת למשהו בחיים כשמעבדים את סיפור חייך לסרט טלוויזיה ומשתמשים בו כבסיס לפרק בסדרה "האוס". אבל עוד לפני התהילה החלקית, נילסן היתה אישה מרשימה ואמיצה. ב-1998, נילסן הוצבה באחת מתחנות המדידה המבודדות ביותר באנטרקטיקה, שם שהתה במשך שנה בבידוד מוחלט. במהלך שהותה, הבחינה נילסן בגוש באחד משדיה, ובאמצעות הדרכה שקיבלה בשורה של שיחות וידאו ואי-מיילים הצליחה לכרות חלק מהגידול ולבחון אותו בציוד הרפואי שבתחנה.
נילסן ליד התחנה באנטרקטיקה | צילום: כל תמונה אחרי המקף
התוצאות שהתקבלו לא היו חד-משמעיות, בעיקר משום יושנו של הציוד. מטוס מיוחד של חיל האוויר גויס למשימה, והצניח ציוד רפואי מתקדם יותר בקרבת התחנה, מה שאפשר לנילסן לבחון שוב את הדגימות ולגלות שהגידול אכן היה סרטני. משלוח אווירי נוסף הביא איתו ציוד בסיסי לכימותרפיה, ונילסן העבירה בעצמה את עצמה טיפולים למניעת התפשטות הגידול, עד שנמצא לה מחליף למשימה. היא חזרה למולדתה, ארצות הברית, שם הפכה לדוברת ואקטיביסטית. בשנת 2005, לאחר שנים של נסיגה, היא התבשרה שגרורות של הסרטן התפשטו גם למוחה, וארבע שנים לאחר מכן היא נפטרה.
5. שם: אינס רמירז פרז, ניתוח: ניתוח קיסרי
רמירז ואחת מבנותיה | צילום: כל תמונה אחרי המקף
בהתחשב בכך שהמונח ניתוח קיסרי מיוחס כבר ליוליוס קיסר, אולי לא צריך להתפלא על כך שניתן לבצע אותו גם באמצעים פשוטים יחסית. כמה פשוטים? ובכן, לאינס רמירז, בת 40 מאזור כפרי באואחקה, מקסיקו, לא היתה שום הכשרה רפואית או ניסיון בעריכת ניתוחים. לעומת זאת, כן היה לה סכין באורך 15 ס"מ שנקנה במיוחד כשהבינה ששאר הסכינים בבית קצרים מדי. עם הסכין הזה ביצעה בעצמה ניתוח קיסרי שלם בשנת 2000.
הסכין איתו ביצעה את הניתוח | צילום: כל תמונה אחרי המקף
את בנה הבכור ילדה רמירז בגיל 15, ואורלנדו, שנולד באותו ניתוח מפורסם, הוא ילדה השמיני, לאחר שההריון שקדם לו הסתיים בלידה שקטה. בחודש השביעי להריונה, חשה רמירז כאבים עזים, אותם פירשה כצירים. כיוון שהיתה מבועתת מהמחשבה על לידה נוספת שתסתיים במוות, החליטה ליילד את עצמה בו במקום. אורלנדו נולד בריא ושלם, אך לא לפני שרמירז דקרה את עצמה מספר פעמים בבטן ושלפה אותו במו ידיה מרחמה. רק לאחר מכן הסיע אותה בנה הבכור למרפאה אזורית. הרופאים שבדקו אותה לאחר הלידה נדהמו לגלות שהאזור לא זוהם במהלך הניתוח המאולתר, ורמירז שוחררה לביתה אחרי פחות משבוע.
צלקת נקייה ולא מזוהמת להפליא | צילום: כל תמונה אחרי המקף